
INNLEDNING

I LIKHET MED NATUREN vil livet oss vel, selv når det virker som om vi bare møter motgang, ubehag og forandring.

På samme måten som skogbranner er avgjørende for dyre- og plantelivet – de åpner frø som krever varme for å spire , og restaurerer tresorter – gjennomgår også menneskesinnet perioder med renselse, der vi frigjør og fornyer vår selvoppfatning. Vi vet at naturen er mest fruktbar og ekspansiv i ytterkantene, der ulike klimaer møtes. Vi forvandler oss også når vi når våre randtilstander, der vi tvinges til å gå ut av komfortsonen og omstille oss.1 Når vi ikke lenger kan stole på at mestringsmekanismene hjelper oss å løse problemene, kan det føles som om vi har nådd bunnen. I virkeligheten er det en oppvåkning som skjer når vi endelig tar for oss problemer som har eksistert i lang tid. Et sammenbrudd er ofte bare vippepunktet som går forut for gjennombruddet, øyeblikket da en stjerne imploderer før den blir til en supernova.

Akkurat som et fjell dannes når deler av jordskorpen presses mot hverandre, vil ditt fjell oppstå av sameksisterende, men motstridende behov. Fjellet ditt krever at du forener to deler av deg: den bevisste og den ubevisste, den delen av deg som er klar over hva du ønsker, og den delen av deg som ikke er klar over hvorfor du fortsatt holder igjen.

Historisk sett har fjell blitt brukt som metafor for åndelig oppvåkning, personlig vekst og utfordringer som virker umulig å overvinne når vi er på bunnen. Som så mye annet i naturen gir fjellene oss en erkjennelse av hva som skal til for å nå vårt potensial.

Målet med å være menneske er å vokse. Dette kan observeres i alle deler av livet. Arter formerer seg, DNA-et utvikler seg slik at visse tråder elimineres og nye utvikles, og universets grenser utvides i det uendelige. På samme måten kan vår evne til å føle dybden og skjønnheten i livet ekspandere innover hvis vi er villige til å se på problemene våre som katalysatorer. Skogen trenger ild for å gjøre dette, vulkaner trenger utbrudd, stjerner trenger kollaps, og mennesker må ofte være uten andre muligheter enn å forandre seg før de virkelig gjør det.

Å ha et fjell foran seg betyr ikke at man er ødelagt på den ene eller andre måten. Alt i naturen er ufullkomment, og det er på grunn av denne ufullkommenheten at vekst er mulig. Hvis alt var ensartet, ville gravitasjonen som skapte stjernene og planetene og alt det vi kjenner, ikke eksistert. Uten brudd, feil og hull ville ingenting kunne vokse, og ingenting ville bli til.2 At du er ufullkommen, er ikke et tegn på at du har mislykkes, det er et tegn på at du er et menneske, og enda viktigere, det er et tegn på at du fortsatt har mer potensial i deg.

Kanskje du vet hva fjellet ditt er. Kanskje er det avhengighet, vekt, forhold, jobb, motivasjon eller penger. Kanskje du ikke vet det. Kanskje er det en vag følelse av uro, dårlig selvtillit, frykt eller en generell misnøye som etter hvert preger tilværelsen. Fjellet kan like gjerne være et problem inni oss som en ytre utfordring, en ubalanse som kanskje ikke synes på overflaten, men som ikke desto mindre påvirker nesten alle deler av livet.

Når vi har et problem som er situasjonsbestemt, er det en del av livets realiteter. Når vi har et problem som er kronisk, står vi overfor virkeligheten i oss selv. Vi tror at det å møte et fjell vil si å møte livets vanskeligheter, men sannheten er at det nesten alltid er resultat av år med små traumer, tilpasninger og mestringsmekanismer, som er blitt forsterket over tid.

Fjellet ditt er det som står mellom deg og det livet du ønsker å leve. Å konfrontere det er den eneste veien til frihet og utvikling. Du er her fordi noe skjedde og du ble såret, og såret vil vise deg veien, og veien vil vise deg dit du skal.

Når du når dette avgjørende punktet – foten av fjellet, varmen fra bålet, natten som endelig vekker deg – er du ved sammenbruddets kjerne, og hvis du er villig til å gjøre jobben, vil du oppdage at det er inngangen til gjennombruddet du har ventet på hele livet.

Ditt gamle jeg kan ikke lenger opprettholde det livet du prøver å leve; det er på tide å gjenoppfinnes og gjenfødes.

Du må gi slipp på ditt gamle jeg og være villig til å tenke på en ny måte. Du må sørge over tapet av ditt yngre jeg, den personen som har brakt deg så langt, men som ikke er rustet til å bære deg videre. Du må se for deg og bli ett med ditt fremtidige jeg, helten i livet ditt som skal lede deg videre herfra. Oppgaven foran deg er både enkel og monumental. Det er en bragd de færreste vil nå så langt at de prøver seg på. Du må lære deg fleksibilitet, motstandskraft og selvforståelse. Du må forandre deg fullstendig og vil aldri bli den samme igjen.

Fjellet som står foran deg, er ditt livs kall, din hensikt med å være her, og din vei som endelig er klarlagt. En dag vil du kunne legge fjellet bak deg, men den du blir i prosessen med å komme deg over det, vil alltid være med deg.

Til syvende og sist er det ikke fjellet du må mestre, men deg selv. 


1
DU ER FJELLET

DET ER MOTSTANDEN inni deg som mer enn noe annet holder deg tilbake.

Hvis det er et gap mellom der du er og der du ønsker å være, og dine anstrengelser for å tette gapet konsekvent blir møtt med motstand, smerte og ubehag, skyldes det nesten alltid selvsabotasje.

På overflaten virker selvsabotasje masochistisk. Det kan være fordi du hater deg selv, har dårlig selvtillit eller mangel på viljestyrke. I virkeligheten er selvsabotasje et ubevisst behov som blir tilfredsstilt gjennom den selvsaboterende atferden. For å overvinne dette må vi grave dypt i oss selv. Vi må finne frem til den traumatiske hendelsen, frigjøre ubearbeidede følelser, finne sunnere måter å dekke behovene våre på, gjenoppfinne selvbildet og utvikle vår emosjonelle intelligens og motstandsdyktighet.

Det er ingen liten oppgave, men det er et arbeid vi før eller senere må gjøre. 

SELVSABOTASJE KAN VÆRE VANSKELIG Å FÅ ØYE PÅ

Da Carl Jung var barn og gikk på skolen, falt han i bakken og slo hodet. Da tenkte han: «Kanskje jeg ikke trenger å gå tilbake til skolen nå.»3

I dag er han kjent for sitt innsiktsfulle forfatterskap, men han likte seg egentlig ikke på skolen og kom dårlig overens med sine jevnaldrende. Kort tid etter uhellet begynte han å få spontane og ukontrollerbare besvimelsesanfall. Han utviklet ubevisst det han senere skulle kalle en «nevrose». Etter hvert innså han at nevroser er «substitutter for reell lidelse».

Etter fallet gjorde han en ubevisst kobling mellom det å besvime og det å slippe å gå på skolen. Han trodde etter hvert at besvimelsesanfallene var et uttrykk for hans ubevisste ønske om å komme bort fra timene, der han følte seg utilpass og ulykkelig. På samme måten er frykt og bindinger ofte symptomer på dypere problemer som vi ikke har noen bedre måte å håndtere på.

SELVSABOTASJE ER EN MESTRINGSMEKANISME

Selvsabotasje er det som skjer når vi nekter å innfri våre innerste behov, ofte fordi vi ikke tror vi er i stand til å håndtere dem.

Noen ganger saboterer vi våre forhold til andre fordi det vi egentlig ønsker, er å finne oss selv, selv om vi er redde for å være alene. Noen ganger saboterer vi innsatsen i yrkeslivet fordi det vi egentlig ønsker, er å skape kunst, selv om det vil få oss til å virke mindre ambisiøse ifølge samfunnets målestokk. Noen ganger saboterer vi veien til bedre helse ved å psykoanalysere følelsene våre, fordi vi på den måten unngår å være i dem. Noen ganger saboterer vi selvbildet vårt, for hvis vi trodde på oss selv, ville vi føle oss fri til å gå ut i verden igjen og ta sjanser, og det ville gjøre oss sårbare.

Når alt kommer til alt, er selvsabotasje ofte bare en misbrukt mestringsmekanisme: Vi gir oss selv det vi trenger uten å ta stilling til hva behovet egentlig er. Men som med andre mestringsmekanismer er det nettopp det – en måte å mestre livet på. Det er ikke et svar, det løser ikke problemet. Vi døyver bare behovet og gir oss selv en liten midlertidig lindring.

SELVSABOTASJE SKYLDES IRRASJONELL FRYKT

Når vi saboterer for oss selv, kan det skyldes en frykt for verden og oss selv, som vi har hatt lenge og som vi ikke har undersøkt.

Kanskje er det tanken på at du er uintelligent, udugelig eller mislikt. Kanskje er det tanken på å miste jobben, angst for å ta heisen eller forplikte deg i et forhold. I andre tilfeller kan det være mer uklart, som for eksempel at noen er ute etter deg, at noen tråkker over grensene dine, at du blir «tatt» eller blir urettmessig anklaget.

Disse overbevisningene blir med tiden til bindinger.

For de fleste er den mer udefinerte frykten egentlig et uttrykk for legitim frykt. Fordi det ville være for skummelt å dvele ved den reelle frykten, projiserer vi disse følelsene over på forhold eller omstendigheter som det er mindre sannsynlig at vil inntreffe. Hvis det er veldig lite sannsynlig at noe vil skje, er det på en måte trygt å bekymre seg, fordi vi innerst inne vet at det ikke kommer til å skje. Dermed kan vi gi uttrykk for det vi føler uten å sette oss selv i fare.

Hvis du for eksempel er redd for å være passasjer i en bil, kan det være at det du egentlig frykter, er å miste kontrollen eller at noen eller noe annet skal styre livet ditt. Kanskje frykten er å «bevege seg fremover», og bilen i bevegelse er rett og slett et bilde på det.

Hvis du var klar over det virkelige problemet, kunne du begynne å jobbe med å løse det, for eksempel ved å finne ut på hvilke måter du gir fra deg makt eller er for passiv. Men hvis du ikke er klar over det egentlige problemet, vil du fortsette å overbevise deg selv om at du ikke trenger å bli trigget og engstelig når du kjører bil, og likevel oppleve at det bare blir verre.

Hvis du prøver å løse problemet uten å ta ondet ved roten, vil du garantert møte veggen. Det er som å rive av plasteret før du har en strategi for å lege såret.

SELVSABOTASJE STAMMER FRA UBEVISSTE, NEGATIVE ASSOSIASJONER

Selvsabotasje er også et av de første tegnene på at den indre fortellingen din er utdatert, begrensende eller rett og slett feil.

Livet ditt defineres ikke bare av hva du tenker om det, men også av hva du tenker om deg selv. Selvbildet ditt er en forestilling du har brukt hele livet på å bygge opp. Det ble skapt ved å sette sammen input og påvirkninger fra omgivelsene dine: hva foreldrene dine mente, hva jevnaldrende sa, hva du lærte gjennom egne erfaringer og så videre. Selvbildet ditt er vanskelig å justere fordi hjernen prøver å bekrefte dine allerede eksisterende oppfatninger om deg selv.

Når vi saboterer oss selv, er det ofte fordi vi prøver å være slik vi vil være når vi har nådd målet vi har satt oss.

Hvis problemet ditt er at du ønsker å ha en stabil økonomi, men likevel skyr alle anstrengelser for å komme dit, må du gå tilbake til det du først lærte om penger. Hvordan håndterte foreldrene dine økonomien sin? Og enda viktigere, hva fortalte de deg om folk som klarte det og folk som ikke klarte det? Mange som sliter økonomisk, vil rettferdiggjøre sin plass i livet ved å ta kategorisk avstand fra penger. De vil si at rike mennesker er forferdelige. Hvis du hele livet har fått høre at folk som har penger, er slik og slik, vil du sannsynligvis mene det samme selv.

Angsten din rundt det problemet du nekter deg selv å løse, er vanligvis uttrykk for manglende overbevisning.

Kanskje forbinder du det å leve sunt med å være sårbar, fordi du hadde en forelder som levde sunt da han eller hun plutselig ble syk. Kanskje du ikke skriver på ditt magnum opus fordi du egentlig ikke har lyst til å skrive; du vil bare bli sett på som «vellykket» fordi det vil gi deg ros, som er det folk vanligvis tyr til når de vil ha aksept, men ikke har fått det. Kanskje du fortsetter å spise feil mat fordi det beroliger deg, men du har ikke stoppet opp og spurt hva du uroer deg for. Kanskje du egentlig ikke er pessimist, men ikke vet hvordan du skal forholde deg til menneskene rundt deg annet enn ved å klage.

For å ta tak i dette må du begynne å utfordre disse forutinntatte holdningene og erstatte dem med nye.

Det er viktig å innse at langt fra alle som har penger, er korrupte. Og siden det finnes mennesker som bruker pengene sine på egoistiske måter, er det viktig at gode mennesker med gode intensjoner er uredde i jakten på å skaffe seg dette viktige verktøyet for å skape mer tid, muligheter og harmoni for seg selv og andre. Du må innse at det å leve sunt gjør deg mindre sårbar, ikke mer, og at kritikk følger med det å skape noe for andre, og ikke er en grunn til ikke å gjøre det. Du må vise deg selv at det finnes mange måter å berolige deg selv på, som er mer effektive enn usunne matvalg, og at det finnes langt bedre måter å forholde seg til andre på enn gjennom negativitet.

Når du begynner å stille spørsmål ved og observere disse forestillingene, begynner du å se hvor forvridde og ulogiske de er – for ikke å snakke om at de hindrer deg i å nå ditt ultimate potensial.

SELVSABOTASJE STAMMER FRA DET SOM ER UVANT

Vi mennesker har en naturlig skepsis til det ukjente, fordi det innebærer tap av kontroll. Dette gjelder selv om det «ukjente» er positivt eller til og med fordelaktig for oss.

Selvsabotasje er ofte et produkt av uvitenhet, og det er fordi alt som er fremmed, uansett hvor godt det er, også vil være ubehagelig til å begynne med. Det fører ofte til at vi forveksler ubehaget ved det ukjente med at det er «galt», «dårlig» eller «illevarslende». Mens det rett og slett er et spørsmål om tilvenning.

Gay Hendricks kaller dette din «øvre grense», eller din tålegrense for lykke.4 Alle har en ramme som de tillater seg å ha det bra innenfor. Det tilsvarer det andre psykologer kaller en persons «grunnlinje», et etablert tankesett som man til slutt vender tilbake til, selv om visse hendelser eller omstendigheter endrer seg.

Små endringer over tid kan føre til justeringer av grunnlinjen. Men ofte holder de ikke fordi vi kommer opp på våre øvre grenser. Grunnen til at vi ikke lar disse endringene bli vår nye grunnlinje, er at så snart vi overskrider den mengden lykke vi er vant til, finner vi både bevisste og ubevisste måter å bringe oss selv tilbake til en følelse vi er komfortable med.

Vi er programmert til å søke det kjente. Selv om vi tror at vi streber etter lykke, prøver vi i virkeligheten å finne det vi er mest vant til.

SELVSABOTASJE STAMMER FRA TROSSYSTEMER

Det du tror om livet ditt, er det du vil gjøre livet ditt til.

Derfor er det så viktig å være klar over disse utdaterte forestillingene og ha mot til å endre dem.

Kanskje har du trodd at en årslønn på 500 000 kroner i et anstendig firma er det meste du noensinne vil kunne oppnå. Kanskje har du i årevis sagt til deg selv at»Jeg er en engstelig person», og du har begynt å identifisere deg som det. Du har gjort angst og frykt til en del av selvbildet ditt. Kanskje du er oppvokst i et lukket miljø eller et ekkokammer. Kanskje visste du ikke at du kunne stille spørsmål ved eller komme frem til nye oppfatninger om politikk eller religion. Kanskje trodde du at du var en person som ikke kunne kle deg stilig, føle deg tilfreds eller reise verden rundt.

Men holdninger som begrenser deg, kan også komme av at du ønsker å beskytte deg selv.

Kanskje er det derfor du foretrekker tryggheten i det kjente fremfor sårbarheten i det ukjente, du foretrekker apati fremfor spenning, du tror at lidelse gjør deg til et bedre menneske, eller du tror at for alt det gode i livet må det også være noe «dårlig».

Skal du virkelig få det bedre, må du endre måten du tenker på. Du må bli bevisst på negative og falske forestillinger og bytte til et tankesett som faktisk tjener deg.

HVORDAN KOMME UT AV FORNEKTELSEN

Kanskje denne innledende informasjonen om selvsabotasje gir deg noen ideer, eller kanskje til og med en åpenbaring.

Uansett, hvis du er her fordi du virkelig ønsker å forandre livet ditt, må du slutte å fornekte din egen situasjon. Du må være ærlig med deg selv. Du må bestemme deg for at du er for glad i deg selv til å ta til takke med mindre enn det du virkelig fortjener.

Hvis du tror at du kunne gjort det bedre i livet, har du kanskje rett.

Hvis du tror at det er mer du er her for å utrette, kan du ha rett.

Hvis du tror at du ikke er ditt egentlige jeg, kan du ha rett i det også.

Det har ingen hensikt å bruke masse krefter på å undertrykke hva du egentlig føler om din plass i livet. Når vi gjør dette, begynner vi å bortforklare og blir sittende fast.

I et forsøk på å «elske oss selv» prøver vi å bekrefte alt ved den vi er. Men de varme følelsene ser aldri helt ut til å feste seg og demper bare ubehaget midlertidig. Hvorfor virker det ikke? Fordi vi innerst inne vet at vi ikke helt er den vi ønsker å være, og før vi aksepterer dette, vil vi ikke oppnå indre ro.

Når vi er i fornektelse, har vi en tendens til å gå inn i «klandremodus». Vi leter etter noen eller noe som kan forklare hvorfor vi er som vi er. Så begynner vi å rettferdiggjøre. Hvis du hele tiden – nesten daglig – må forklare og forsvare hvorfor du er misfornøyd med livet ditt, gjør du ikke deg selv noen tjeneste. Du kommer ikke nærmere den varige endringen du så inderlig ønsker deg.

Det første skrittet på bedringens vei er å ta fullt ansvar. Det vil si å ikke lenger fornekte sannheten om livet ditt og deg selv. Det spiller ingen rolle hvordan livet ditt ser ut på utsiden; det er hvordan du føler deg. Det er ikke greit å være konstant stresset, panisk og ulykkelig. Det er uttrykk for at noe er galt, og jo lenger du prøver å «elske deg selv» uten å innse dette, jo lenger kommer du til å lide.


Den største egenkjærligheten er å ikke lenger akseptere et liv man er misfornøyd med. Det er å kunne si rett ut hva problemet er.



Det er nettopp det du trenger å gjøre for å fortsette å virkelig rydde opp i livet ditt og forandre det. Det er det første skrittet mot virkelig forandring.

Ta et stykke papir og en penn og skriv ned alt du ikke er fornøyd med. Skriv ned, helt konkret, hvert eneste problem du står overfor. Hvis du sliter med økonomien, må du ha en klar forståelse av hva som er galt. Skriv ned alt du har av gjeld, alle regninger, alt du eier, og hva du tjener. Hvis du sliter med selvbildet, må du skrive ned nøyaktig hva du misliker ved deg selv. Hvis det er angst, skriv ned alt som plager eller opprører deg.

Du må først komme deg ut av fornektelsen og til klarhet om hva som egentlig er galt. På dette tidspunktet har du et valg: Du kan slå deg til ro, eller du kan bestemme deg for å forandre deg. Det er utsettelsene som holder deg fast.

STIEN BEGYNNER DER DU ER

Hvis du vet at det må skje en endring i livet ditt, gjør det ingenting om du er langt unna målet, og at du ennå ikke ser for deg hvordan du skal komme dit.

Det gjør ingenting om du begynner helt fra begynnelsen.

Det gjør ingenting om du er helt på bunnen og ennå ikke ser noen vei ut av det.

Det gjør ingenting om du står ved foten av fjellet og har mislyktes hver gang du har forsøkt å overvinne det.

Bunnen er ofte der vi tar fatt på helbredelsesreisen. Det er ikke fordi vi plutselig ser lyset, ikke fordi våre verste dager plutselig gir en slags åpenbaring, og ikke fordi noen redder oss fra vår egen galskap. Bunnen blir et vendepunkt fordi det er først da de fleste tenker: Jeg vil aldri mer ha det slik.

Den tanken er ikke bare en idé. Det er en erklæring og en beslutning. Det er noe av det mest livsendrende du kan oppleve. Den blir fundamentet som du bygger alt annet på.

Når du bestemmer deg for at du aldri mer vil føle deg på en bestemt måte, legger du ut på en reise i selvinnsikt, læring og vekst som får deg til å gjenoppfinne den du er.

I det øyeblikket blir skyld irrelevant. Du grubler ikke lenger over hvem som gjorde hva, eller hvordan du er blitt krenket. I det øyeblikket er det bare én ting som styrer deg, og det er dette: Uansett hva som må til, vil jeg aldri akseptere at livet mitt kommer til dette punktet igjen.

Å være på bunnen er ikke som å ha en dårlig dag. Det skjer ikke ved en tilfeldighet. Vi når bunnen først når vanene våre begynner å forsterke hverandre, når mestringsmekanismene er kommet så langt ut av kontroll at vi ikke klarer å stå imot de følelsene vi forsøkte å skjule. Bunnen er nådd når vi endelig står ansikt til ansikt med oss selv. Når det først er gått så galt, må vi innse at det bare er én fellesnevner for det hele.

Vi må leges. Vi må forandre oss. Vi må velge å snu slik at vi aldri mer vil oppleve dette.

Når vi har en dårlig dag, tenker vi ikke: Dette vil jeg aldri oppleve igjen. Hvorfor ikke? For det er ikke morsomt, men det er heller ikke uutholdelig. Som regel er vi klar over at små nederlag er en del av livet, at vi er ufullkomne, men at vi gjør vårt beste, og at det vage ubehaget vil gå over etter hvert.

Vi når ikke bristepunktet fordi én eller to ting går galt. Vi når bristepunktet når vi til slutt aksepterer at problemet ikke er hvordan verden er; det er hvordan vi er. Det er en fin erkjennelse. Ayo-deji Awosika beskriver det slik: «Du må finne den aller reneste formen for å være lei. Så det gjør vondt. Jeg skrek rett og slett: ’Jeg vil faen meg ikke leve slik lenger!’»


Vi mennesker søker det behagelige. Vi holder oss til det som føles kjent, og avviser det som ikke gjør det, selv om det objektivt sett er bedre for oss.



De fleste legger ikke om livet før det å ikke forandre seg blir et mindre behagelig alternativ. Vi tar ikke innover oss hvor vanskelig det er å endre vaner før vi rett og slett ikke har noe annet valg. Det er ikke mulig å bli der du er. Du kan ikke lenger late som om det er ønskelig. Du er ikke egentlig på bunnen, men snarere fastklemt under en stein og må klatre ut derfra.

Hvis du virkelig ønsker å forandre livet, må du gi deg over til raseriet: ikke mot andre, ikke mot verden, men i deg selv.

Bli sint, besluttsom, og ha tunnelsyn med det ene for øyet at du ikke vil fortsette som du er.

Å FORBEREDE SEG PÅ RADIKALE ENDRINGER

En av de viktigste grunnene til at folk unngår å gjøre et viktig indre arbeid, er at de innser at hvis de helbreder seg selv, vil livet forandre seg – noen ganger dramatisk. Hvis de innser hvor ulykkelige de er, betyr det at de en periode må være mer ukomfortable, skamme seg eller være redde mens de begynner på nytt.

La oss ha en ting klart for oss: Å sette en stopper for selvsaboterende atferd betyr at endring er på trappene.

Det nye livet ditt kommer til å koste deg det gamle.

Det kommer til å koste deg komfortsonen og retningssansen.

Det kommer til å koste deg relasjoner og venner. Du må gi avkall på å bli likt og forstått. Slik må det være.

De menneskene som er ment for deg, kommer til å møte deg på den andre siden. Du kommer til å bygge en ny komfortsone rundt de tingene som faktisk fører deg fremover. I stedet for å være likt kommer du til å være elsket. I stedet for å bli forstått kommer du til å bli sett.

Det eneste du mister, er det som ble bygd for en person du ikke lenger er.

Å fortsette å være knyttet til det gamle livet er den første og siste selvsabotasjehandlingen, og å gi slipp på det er det vi må forberede oss på for virkelig å være villige til å forandre oss. 

OPS/images/cover.jpg
Internasjonal bestselger — utgitt pa over 30 sprik

DU ER

FJELLET

FRA SELVSABOTASJE TIL SELVLEDELSE

BRIANNA WIEST





OPS/images/logo.jpg





